**A nap végén kell számolni a tyúkokat…**

**Novák Balázs egy régi álmát váltja valóra hétvégén Veszprémben, ahol egy Mitsubishi Lancer Evo IX pilótája lesz. Az itinert pedig ki más diktálná, mint Molnár Pisti.**

**Hogy jött ez Micus ötleted?**

**- Úgy, hogy a barátaim azt mondták, hogy ha egyszer ki akarok próbálni egy Mitsubishit, akkor azt murván csináljam. Egyébként mi nem akartunk egyáltalán menni Veszprémben, de mivel pont túl vagyunk a nyaraláson, és az időnkbe belefér, így ott a helyünk. Melegem lesz az tuti…ez van. Maga az ötlet is a kiruccanásunk alatt született hirtelen felindulásból, már hívtuk is a Bárdos Petit, hogy nevezzen, mert mégis indulunk. Jó hangulat volt, mint mindig… és ez lett belőle, irány a murva – mondja Balázs vidáman.**

**Eddig oké, de most te leszel a pilóta?**

**- Bizony, fejben olyan jónak tűnt ez az egész, amikor kiugrott ez a hatalmas gondolat a kobakunkból. Tudod…nyaralás, mókázás…fürdőgatyában megy az arcoskodás, most meg majd ülünk a 80 fokban overállban egy versenyautóban. 😊 Egy dolog vigasztal, hogy mindenkinek meleg lesz. A murvát azt nagyon éljük, tényleg csak a hőség, ami hátráltathat minket, de megpróbálunk alkalmazkodni. Meg hát a büdös életben nem vezettem még Mitsubishit, csak Pisti mellett ültem az anyósülésen.**

**De most valóra válik egy álmod.**

**- Így van. Azt mondták ne féljek tőle, mert minden oké lesz. Igazából kicsit izgulok, hogy ne legyek béna, mint pilóta ezzel a számomra új technikával, de aki fél az meg ne versenyezzen. Megpróbálom hamar felvenni az autó stílusát, aztán meglátjuk milyen élményeket ad számomra, mert Pisti már tudja, majd ő segít mindenben. Vigyázni akarunk az autóra, mert mégis egy bérelt verda, de a sajátunkra is figyelni szoktunk. Szerintem az első kilométereken óvatosabb leszek, és menet közben remélhetőleg megjön a lendület.**

**Titkon azért szeretnél odaférkőzni az elejébe?**

**- Ez sosem titok – viccelődik Balázs. Nem tudom mennyire ügyesek a srácok a kategóriában murván, aszfalton meg tudnám tippelni, de itt nem. Meg ez egy nagyon hosszú verseny lesz. Az első napot biztosan elspórolom, ismerkedek a kocsival, de ha látjuk, hogy van értelme, akkor azért összekapjuk majd magunkat. Kezdtem már Veszprémben kettő perc hátránnyal… és végül a dobogón álltam, szóval ismered a mondást: “A nap végén kell számolni a tyúkokat”. Viszont most figyelembe kell vennünk, hogy még sosem ültem pilótaként ilyen versenyautóban. Megpróbáljuk okosan felépíteni a hétvégét, és ott lenni a célban.**

**Reklámpartnereink:**

**Fémtiszta Kft.; Copy n' More; Golf Kft.; Keve-Land Kft.; F-Caffe Kft.; Fodor&Fodor Bau Kft.; Getz András EV.;**

Szöveg: Tiba Anita

Fotó: Erdély Bálint Elöd - THE Romanian Rally BOOK